Hei, denne artikkelen er over ett år gammel og kan inneholde utdatert informasjon

TRØMSØ (Nordlys): Universitetsykehuset i Nord-Norge (UNN) obduserer bare én av fem som dør på sykehuset. Det fører til at leger aldri får vite når de tok feil, og trolig blir enkelte drap aldri oppdaget, skriver Nordlys.

- Dette er ganske dramatisk, sier Sonja E. Steigen, overlege ved klinisk patologi på UNN om obduksjonsstatistikken.

Færre obduksjoner I 1985 ble det gjennomført rundt 6000 obduksjoner i Norge. I fjor var antallet gått ned til 2230, det tilsvarer 19 prosent av alle som dør ved norske sykehus.

UNN har tidligere hatt som mål at alle som dør ved sykehuset skal obduseres. Tallene viser at begjærte obduksjoner for personer som dør på sykehuset har sunket jevnt og trutt.

Samtidig gikk antall obduksjoner begjært av politiet markert ned da de fra i 1992 måtte dekke utgiftene over egne budsjetter.

- Vi har oppdaget drap, sier avdelingsleder ved klinisk patologi Tor-Arne Hanssen, og legger til:

- Da har politi og lege undersøkt personen på stedet uten å finne noe. Men her har vi bedre utstyr. Det antas at et ikke ubetydelig antall drap aldri oppdages.

Dårligere kvalitet - Vi obduserer bare en tredel så mange som for 25 år siden. Det fører til dårligere kvalitet på statistikken over dødsårsaker, og vi får ikke vite om pasientene har fått den behandlingen de burde ha på sykehuset, sier Steigen.

Stadig færre obduksjoner er et nasjonalt problem.